RÅDETS DIREKTIV 95/71/EF af 22. december 1995 om ændring af bilaget til direktiv 91/493/EØF om sundhedsmæssige betingelser for produktion og afsætning af fiskerivarer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (1), særlig artikel 13,

under henvisning til forslag fra Kommissionen, og

ud fra følgende betragtninger:

I Rådets direktiv 92/48/EØF af 16. juni 1992 om fastsættelse af minimumshygiejneregler for fiskerivarer fremstillet om bord på visse fartøjer i overensstemmelse med artikel 3, stk. 1, litra a), nr. i), i direktiv 91/493/EØF (2) er det fastsat, at fartøjer med fryseanlæg skal opføres på en fortegnelse, som den kompetente myndighed ajourfører med regelmæssige mellemrum;

fiskerivarer, der produceres om bord på fartøjer med fryseanlæg, og som opfylder hygiejnereglerne i direktiv 92/48/EØF, bør kunne afsættes på samme identifikationsbetingelser som fiskerivarer, der er nedfrosset på virksomheder på land; bilaget til direktiv 91/493/EØF bør ændres med henblik herpå;

medlemsstaterne har tilkendegivet, at der er opstået visse vanskeligheder i forbindelse med gennemførelsen, og det er derfor nødvendigt at præcisere visse tekniske aspekter i direktiv 91/493/EØF med henblik på en ensartet gennemførelse i Fællesskabet, navnlig hvad angår identificering af de fiskerivarer, der afsættes -

UDSTEDT FØLGENDE DIREKTIV:

Artikel 1

Bilaget til direktiv 91/493/EØF ændres således:

1) Kapitel I, punkt II, nr. 5, affattes således:

»5. Forarbejdning om bord af fiskerivarer skal foregå under de hygiejnebetingelser, der er fastsat i kapitel IV, punkt II, nr. 2 og 3, punkt IV og punkt V.«

2) Kapitel IV, punkt I, nr. 3, andet semikolon, affattes således:

»fileterne og skiverne må kun ligge på arbejdsbordet den tid, det tager at tilvirke dem, og de skal være beskyttet mod forurening ved hjælp af en passende emballage;«

3) Kapitel IV, punkt IV, nr. 1, affattes således:

»1. Ferske, frosne eller optøede varer, der anvendes til forarbejdning, skal opfylde kravene i punkt I, II eller III i dette kapitel«.

4) Kapitel IV, punkt IV, nr. 4, litra d), første semikolon, affattes således:

»d) der udtages prøver af produktionen hver dag med fast mellemrum for at sikre, at lukningen eller andre hermetiske lukningsmetoder er effektive;«.

5) I kapitel IV, punkt V, nr. 3, litra c), ændres »ødelægge« til »dræbe«.

6) Kapitel V, punkt II, nr. 3, litra b), andet afsnit, første punktum, affattes således:

»Disse grænseværdier gælder kun for fiskearter af følgende familier: Scombridae, Clupeidae, Engraulidae og Coryphaenidae.«

7) Kapitel VII affattes således:

»KAPITEL VII

IDENTIFIKATION

Med forbehold af direktiv 79/112/EØF skal det af mærkningen eller følgedokumenterne være muligt i kontroløjemed at finde frem til oprindelsen af de fiskerivarer, der afsættes.

Med henblik herpå skal følgende oplysninger fremgå af emballagen eller i tilfælde af ikke emballerede varer af ledsagedokumenterne:

- Afsenderlandet, som enten skrives helt ud eller angives med forkortelse, hvilket for Fællesskabet vil sige bogstaverne: B-DK-D-EL-E-F-IRL-I-L-NL-AT-P-FI-SE-UK.

- Identifikation af virksomheden eller fabriksfartøjet ved hjælp af autorisationsnummeret eller i tilfælde af afsætning fra et fartøj med fryseanlæg, der er omfattet af punkt 7 i bilag II til direktiv 92/48/EØF, fartøjets identifikationsnummer eller i tilfælde af afsætning fra en auktion eller et engrosmarked det registreringsnummer, som er omhandlet i artikel 7, stk. 1, tredje afsnit, i nærværende direktiv.

- En af følgende forkortelser: CE-EC-EG-EK-EF-EY.

Disse oplysninger skal være letlæselige og anbragt på emballagen på et sted, der kan ses udefra, uden at det er nødvendigt at åbne den pågældende emballage.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. juli 1997. De underretter Kommissionen herom. Varer, som er fremstillet inden ikrafttrædelsesdatoen, er dog ikke omfattet af bestemmelserne i kapitel VII i bilaget til direktiv 91/493/EØF som ændret ved artikel 1, nr. 7), i nærværende direktiv.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 22. december 1995

På Rådets vegne

L. ATIENZA SERNA

Formand

(1) EFT nr. L 268 af 24. 9. 1991, s. 15. Direktivet er ændret ved tiltrædelsesakten af 1994.

(2) EFT nr. L 187 af 7. 7. 1992, s. 41.